b'\n_START_ARTICLE_\nBeltring Herred Kog\n_START_PARAGRAPH_\nBeltring Herred Kog (dansk) eller Beltringharder Koog (tysk) er en ubeboet kog i Nordfrisland. Kogens samlede areal er p\xc3\xa5 35,41 km\xc2\xb2. Siden 1987 forbinder kogen \xc3\xb8en Nordstrand med fastlandet. Nordstrand blev dermed en halv\xc3\xb8. Kogens dige har en bredde ved basis p\xc3\xa5 100 meter og indeholder med L\xc3\xbcttmoor Sil og Holm Sil, hvor Arl\xc3\xa5en munder i Nords\xc3\xb8en, to digesluser._NEWLINE_Planerne om at inddige omr\xc3\xa5det f\xc3\xb8rte i 1900-tallet til store diskussioner. I stedet for at inddige et areal p\xc3\xa5 cirka 5.600 ha, blev der efter protester fra milj\xc3\xb8aktivister indg\xc3\xa5et et kompromis, hvorefter kun et mindre areal p\xc3\xa5 cirka 3.400 ha blev inddiget. En planlagt inddigning af Hamborg Hallig, blev ikke gennemnf\xc3\xb8rt. Heller ikke forslaget om etablering af en st\xc3\xb8rre lystb\xc3\xa5dehavn blev realiseret. En stor del af det nyvundende land bliver til saltvandsenge eller ferskvandsomr\xc3\xa5der. Kogen er nu det andet st\xc3\xb8rste fredede omr\xc3\xa5de i Slesvig-Holsten. Omr\xc3\xa5det er i for\xc3\xa5r og efter\xc3\xa5r stoppested for mange tr\xc3\xa6kfugle. Ved Arl\xc3\xa5ens \xc3\xb8sev\xc3\xa6rk er der opf\xc3\xb8rt et naturcenter, som tilbyder ekskursioner i omr\xc3\xa5det.'